DA Den Europæiske Unions Tidende C 353/14

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 353/08

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»TRAVIA DA BEIRA BAIXA«

EF-Nr.: PT-PDO-0005-0848-10.01.2011

BGB ( ) BOB ( X )

1. Betegnelse:

»Travia da Beira Baixa«

2. Medlemsstat eller tredjeland:

Portugal

3. Beskrivelse af landbrugsproduktet eller fødevaren:

3.1. Produkttype:

Kategori 1.4 — Andre animalske produkter (mejeriprodukter)

3.2. Beskrivelse af produktet med betegnelsen i punkt 1:

»Travia da Beira Baixa« er det produkt, der opnås ved udfældning eller koagulering under varmepåvirkning af mælkealbumin og mælkeglobulin indeholdt i vallen efter produktion af »Queijos da Beira Baixa« (ost fra Beira Baixa) (Queijo de Castelo Branco BOB, Queijo Amarelo da Beira Baixa BOB, Queijo Picante da Beira Baixa BOB). Der er tale om et friskt produkt, der ikke har gennemgået nogen form for fermentering, og som har en blød konsistens og er mere eller mindre tyktflydende, hvilket skyldes, at der er tilsat en lille smule serum »rescaldão«.

a) Kemiske egenskaber

Der er tale om et produkt med en uensartet sammensætning, da det fremstilles af mælk fra to arter af drøvtyggere, får og geder, og der opnås forskellige typer ost ved hjælp af forskellige fremstillingsmetoder. Rent vejledende er sammensætningen følgende:

Vandindhold: 70-80 %.

Samlet fedtindhold — 5-9 g/100 g produkt

Samlet proteinindhold — 4-7 g/100 g produkt

Aske — 0,6-1,4 g/100 g produkt

b) Fysiske egenskaber

Form: »Travia da Beira Baixa« har ikke nogen bestemt form. På grund af dens mere eller mindre tyktflydende konsistens tager den form efter den beholder, den opbevares i.

Konsistens: Produktet fremstår som en masse med en blød konsistens, lidt grødagtig, kornet og hvidfarvet.

Smag og duft: Produktet har en sød mælkesmag med en behagelig duft; det smelter nemt i munden.

3.3. Råvarer (kun for forarbejdede produkter):

Ved fremstillingen af »Travia da Beira Baixa« bruges serum, som opnås ved fremstillingen af oste fra Beira Baixa, postevand og rå mælk fra får og geder.

3.4. Foder (kun for produkter af animalsk oprindelse):

Det ekstensive produktionssystem af den traditionelle type er det godkendte produktionssystem. Dyrenes basisfoder består således af en naturlig foderproduktion eller en foderproduktion, der suppleres med græssorter, der er tilpasset jordbundsforholdene og de klimatiske betingelser i regionen, og suppleres i perioder, hvor vegetationen er sparsom, med hø og halm.

3.5. Specifikke etaper af produktionen, som skal finde sted i det afgrænsede geografiske område:

»Travia da Beira Baixa« er et biprodukt, der opnås under fremstillingen af »Queijos da Beira Baixa BOB«. Råvaren er yderst letfordærvelig ud fra et mikrobiologisk synspunkt og sårbar, hvilket gør det absolut nødvendigt, at fremstillingen og den efterfølgende emballering sker straks efter, at produktet er opnået. Det indebærer, at hele processen med fremstilling af »Travia da Beira Baixa«, herunder emballeringen af den, sker på det samme anlæg, hvor der produceres »Queijos da Beira Baixa BOB«, og dermed i det samme geografiske område. Alene disse forhold gør det muligt at forhindre en forringelse af kvaliteten og ægtheden til skade for producenternes og forbrugernes interesser, som er uundgåelig i tilfælde af mange håndteringer og/eller håndteringer spredt over tid.

3.6. Særlige regler vedrørende udskæring, rivning eller emballering osv.:

Selv om »Travia da Beira Baixa« fremstilles ved høje temperaturer, fremmer det høje indhold af proteiner, laktose og vand udviklingen af mikroorganismer, når produktet håndteres efter fremstillingen. Sådanne kvalitative og kvantitative ændringer af mikrofloraen giver sig udslag i forandringer af de fysisk-kemiske egenskaber, der i høj grad er bestemmende for slutforbrugerens accept.

Derfor skal de materialer, der anvendes til emballering af »Travia da Beira Baixa«, eller som kommer i kontakt med produktet, være inerte eller neutrale. Det er tilladt at vakuumpakke produktet eller at pakke det på enhver anden måde, som kan sikre de opbevaringsbetingelser for produktet, der er nødvendige for dets overordnede kvalitet.

3.7. Specifikke mærkningsregler:

For at overholde alle de juridiske krav og produktets specifikke logo og

afhængigt af afsætningsformen skal følgende fremgå af etiketten på »Travia da Beira Baixa«:

— producentens navn eller firmanavn og adresse

— producentens sundhedsmærke

— CE-mærkning

— EU's logo (i henhold til EU's afgørelse).

4. Præcis afgrænsning af det geografiske område:

Det geografiske område for produktionen af råvarerne og for forarbejdning og emballering er sammenfaldende med det geografiske produktionsområde for »Qeijos da Beira Baixa« og omfatter kommunerne (»concelhos«) de Belmonte, Castelo Branco, Fundão, Idanha-a-Nova, Mação, Oleiros, Penamacor, Proença-a-Nova, Sertã, Vila de Rei, Vila Velha de Ródão og lokaliteterne (»freguesias«) de Aldeia de São Francisco, Aldeia do Souto, Barco, Boidobra, Casegas, Conceição, Covilhã, Dominguiso, Ferro, Orjais, Ourondo, Peraboa, Peso, Santa Maria, São Jorge da Beira, São Martinho, São Pedro, Sobral de São Miguel, Teixoso, Tortosendo, Vale Formoso og Vales do Rio i kommunen de Covilhã.

5. Tilknytning til det geografiske område:

5.1. Det geografiske områdes egenart:

De ekstensive, traditionelle produktionssystemer, der er karakteristiske for regionen, hænger nøje sammen med de fremherskende klimatiske forhold og jordbundsforhold, da disse i vid udstrækning er bestemmende for væksten af foderafgrøderne. Klimaet i regionen er kendetegnet ved høje årlige gennemsnitstemperaturer, lange, varme og tørre somre, milde vintre med en relativt lav gennemsnitlig nedbørsmængde og rimfrost. Tørke er et fremherskende kendetegn, der mindskes, når man bevæger sig fra syd mod nord eller fra øst mod vest.

De naturlige græsningsarealer på sandjorden består af græsplanter med den størst mulige tilvækst og størst evne til at udsende rodskud (Agrostis, Poa osv.) og etårige bælgplanter, der har stor betydning som foderplanter (Ornitopus, T. Cherleri, T. Arvense osv.). Græsningsarealerne på en ikke særlig befæstet jordbund, der oprindelig bestod af granit, består af etårige græsarter med langsom vækst (Vulpia, Periballia) og visse bælgplanter med en begrænset ernæringsværdi (Trifolium angustifolium og T. Stellatum), og der er tale om græsningsarealer af ringe kvalitet, som ikke er særlig produktive. På den jordbund, der oprindeligt var skifer, findes der, hvis man kun ser på jordbund med god evne til at tilbageholde vand, græsningsarealer af acceptabel kvalitet, hvor etårige græsser er dominerende, oftest rajgræs (Lolium spp.). Bælgplanterne har generelt en god græsningsværdi (Trifolium spp. og Ornithopus).

5.2. Produktets egenart:

Produktets egenart og dets særlige karakteristika kan tilskrives råvarernes oprindelse og fremstillingsmetoderne. »Travia da Beira Baixa« fremstilles af valle, der opnås i løbet af fremstillingen af »Queijos da Beira Baixa BOB«. Serummet afdryppes for at fjerne biprodukter fra ostemassen (»repiso«), og vand tilsættes, såfremt mælken er blevet saltet. Serummet varmes dernæst op til en temperatur på mellem 80 og 90 °C og den blandes langsomt og uafbrudt, indtil koaguleringsprocessen begynder, hvilket viser sig ved, at der opstår flager, som på grund af deres lave vægtfylde samler sig på overfladen. Temperaturen sænkes, og omrøringen afbrydes, indtil lige før kogepunktet nås, dvs. i mellem 15 og 30 minutter. For at opnå et større udbytte og en mere konsistent masse tilsættes der normalt en lille mængde fåre- eller gedemælk, lige før kogepunktet nås. Ved hjælp af en skummeske tages massen dernæst ud af den beholder, hvori koaguleringen har fundet sted, og anbringes og blandes i beholdere med en lille smule serum (»rescaldão«), hvilket giver den dens mere eller mindre tyktflydende konsistens.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Fåre- og gedemælk til produktion af »Queijos da Beira Baixa«, der leverer råvarerne til fremstillingen af »Travia de Beira Baixa«, skal stamme udelukkende fra landbrugsbedrifter beliggende i det geografiske fremstillingsområde. Produktionssystemet skal være ekstensivt. Det traditionelle produktionssystem med små besætninger betragtes som et ekstensivt produktionssystem. Dyrene tilbringer en stor del af dagen på græs og vender om aftenen tilbage til stalden, hvor de malkes og tilbringer natten, under alle omstændigheder om vinteren.

Dyrenes basisfoder består således af en naturlig foderproduktion eller en foderproduktion, der suppleres med græsarter, der er tilpasset jordbundsforholdene og de klimatiske forhold i regionen. Dyrkningen af foderplanter til produktion af hø og til græsning har altid fundet sted i hele regionen. Den mælk, som får og geder, der græsser i regionen, producerer, frembyder således nogle særlige kendetegn, som sammen med de teknikker og den knowhow, der er forbundet med produktion og emballering, gør det muligt at opnå anderledes produkter, som forbrugerne sætter pris på, idet de kalder dem ved navnet på oprindelsesregionen.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

http://www.gpp.pt/valor/ce_travia_bb.pdf

(1) EUT L 93 af 31.3.2006, s. 12.